Perang Musim Panas

Perang Musim Panas (Estonia: Suvesõda) merujuk kepada pendudukan Estonia semasa Perang Dunia Kedua, yang melibatkan pertempuran antara kumpulan gerila Estonia seperti partisan Estonia (Metsavennad) dan Omakaitse, bersama Tentera Ke-18 Wehrmacht, menentang Tentera ke-8 Soviet serta NKVD.

 Latar belakang 
Pada 17 Jun 1940, Kesatuan Soviet (USSR) telah menduduki Estonia, dan pada 6 Ogos 1940 negara itu dijadikan Republik Sosialis Soviet Estonia. Selepas pendudukan tersebut, ramai orang awam Estonia dan individu yang dianggap menentang Soviet telah ditindas, ditangkap dan dihantar ke kem tahanan serta penempatan paksa di Kesatuan Soviet, khususnya semasa gelombang pengusiran besar-besaran pada Jun 1941.

 Serangan 
Apabila Jerman Nazi menyerang Soviet Union pada 22 Jun 1941, sebahagian rakyat Estonia berharap Jerman akan membebaskan wilayah Baltik daripada pemerintahan Soviet. Kumpulan Tentera Darat Utara yang dipimpin oleh Wilhelm Ritter von Leeb mara ke Estonia.

Di utara Estonia, batalion pemusnah Soviet memberikan tentangan sengit dan kawasan itu menjadi yang terakhir jatuh ke tangan Jerman. Sekitar 12,000 pejuang gerila partisan Estonia menyerang pasukan NKVD dan Tentera Ke-8 Soviet. Selepas Tentera Ke-18 Jerman menyeberangi sempadan selatan Estonia pada 7–9 Julai, partisan Estonia membentuk unit yang lebih besar dan bertempur dengan Tentera Ke-8 serta batalion pemusnah di Antsla pada 5 Julai 1941.

Semasa pembunuhan beramai-ramai di Kautla, seramai 20 orang awam telah dibunuh dan ramai lagi diseksa sebelum dibunuh. Walau bagaimanapun, jumlah harta benda yang dimusnahkan adalah jauh lebih besar berbanding jumlah mangsa yang terbunuh. Hal ini kerana kumpulan sukarelawan Finland yang diketuai oleh Henn-Ants Kurg, dikenali sebagai unit peninjau jarak jauh "Erna", berjaya memecahkan pengepungan Tentera Merah dan memindahkan orang awam keluar dari kawasan tersebut.

Pembebasan wilayah
Pada 6 Julai 1941, satu serangan yang lebih besar berlaku di Vastseliina apabila kumpulan partidan Estonia berjaya menghalang pemusnahan bandar tersebut oleh pihak Soviet serta mengepung ketua-ketua batalion pemusnah dan pentadbir komunis tempatan. Pada 7 Julai, partisan Estonia berjaya menaikkan bendera Estonia di Vastseliina. Selepas itu, Võru berjaya dibebaskan dan partisan Estonia menyusun semula organisasi mereka menjadi militia Omakaitse.

Pertempuran Tartu berlangsung selama dua minggu dan memusnahkan sebahagian besar bandar tersebut. Di bawah pimpinan Friedrich Kurg, partisan Estonia berjaya mengusir tentera Soviet sehingga ke garis Sungai Pärnu–Sungai Emajõgi dan mengamankan selatan Estonia menjelang 10 Julai. Ketika berundur pada 8 Julai, pihak NKVD membunuh 193 orang di Penjara Tartu.

Tentera ke-18 Jerman kemudiannya meneruskan kemaraan mereka di Estonia dengan bekerjasama bersama partisan Estonia. Pasukan gabungan Estonia-Jerman berjaya menawan Narva pada 17 Ogos.

Penawanan Tallinn
Menjelang akhir Ogos, Tallinn telah dikepung, manakala sebahagian besar Armada Baltik Kesatuan Soviet telah berlabuh di pelabuhan bandar itu. Pada 19 Ogos, serangan terakhir Jerman ke atas Tallinn bermula. Pasukan gabungan Estonia-Jerman berjaya menawan bandar itu pada 28 Ogos.

Pemindahan tentera Soviet dari Tallinn mengakibatkan kerugian besar. Pada hari tersebut, bendera merah Soviet diturunkan dari menara Pikk Hermann dan digantikan dengan bendera Estonia. Selepas pihak Soviet diusir dari Estonia, tentera Jerman melucutkan senjata kumpulan partisan Estonia. Tidak lama kemudian, bendera Estonia pula digantikan dengan bendera Jerman.

Operasi Beowulf

Pada 8 September, unit-unit Jerman dan Estonia melancarkan Operasi Beowulf untuk membersihkan pasukan Soviet dari Kepulauan Estonia Barat. Mereka melancarkan beberapa siri serangan pengalih perhatian bagi mengelirukan dan melemahkan pertahanan pihak Soviet. Menjelang 21 Oktober, kepulauan tersebut berjaya ditawan.

 Kerugian perang 
Seiring dengan pertempuran menentang kumpulan partisan dan pasukan Soviet serta pelaksanaan semula dasar "Bumi Hangus", pihak NKVD turut melakukan tindakan keganasan terhadap penduduk awam dengan membakar bangunan kerana penghuninya dianggap sebagai bersubahat dengan pihak musuh. Ribuan orang awam lain turut dibunuh, manakala banyak bandar, sekolah, kemudahan awam dan bangunan lain dibakar. Pada Ogos 1941, keseluruhan penduduk Viru-Kabala dibunuh, termasuk seorang bayi berusia enam hari dan seorang kanak-kanak berusia dua tahun. Batalion Pemusnah Soviet juga kadangkala membakar mangsa hidup-hidup. Secara keseluruhan, batalion tersebut membunuh sekitar 1,850 orang awam atau partisan yang tidak bersenjata.

Dari segi kerosakan fizikal, kebakaran pada 12–13 Julai 1941 memusnahkan ibu pejabat Liga Pertahanan Estonia serta kampus Fakulti Veterinar dan Pertanian di Universiti Tartu, selain beberapa bangunan universiti yang lain. Beberapa perpustakaan universiti dan 135 perpustakaan persendirian utama turut musnah, melibatkan kira-kira 465,000 buah buku, banyak bahan arkib dan 2,500 karya seni. Antaranya termasuk perpustakaan milik Aino Suits dan Gustav Suits serta Johannes Semper.

Sebanyak 3,237 ladang telah dimusnahkan dan 13,500 bangunan dihancurkan. Menjelang tahun 1942, jumlah ternakan merosot berbanding tahun 1939: kuda berkurang 14%, lembu tenusu 34%, babi 50%, biri-biri 46% dan unggas 27.5%. Selain itu, banyak bekalan turut dirompak untuk kegunaan di Kesatuan Soviet.

 Kesudahan 
Selepas Perang Musim Panas, tentera Wehrmacht memasuki Kesatuan Soviet melalui wilayah Baltik dan merekrut rakyat Estonia untuk menyertai Divisyen Grenadier Waffen ke-20 SS, Divisyen Grenadier Waffen ke-15 SS dan Divisyen Grenadier Waffen ke-19 SS.

 Catatan 

Musim Panas
Musim Panas
Category:Hubungan Estonia–Jerman
Musim Panas
Musim Panas
Musim Panas
Kategori:Sejarah Estonia